正月十五日試院中烹茶因閲溪碑
作者：呂本中
朝代：宋

paragraphs: 小爐方鼎蛙蚓鳴，那知簾外東風驚。
亂雲初破盤鳳影，缺月半墮春江明。
已驅簿領出門去，更洗肝肺令愁醒。
大碑古字久寂寞，高堂素壁空崢嶸。
坐看光焰掃塵土，便覺冰霰臨窗屏。
文章斷絕生氣在，妙句直欲無蘭亭。
嶧山野火燒欲盡，瘞鶴半在江中陵。
不知此書更奇古，反覆饜飫無譏評。
山精地神肯愛護，至今歐虞來乞靈。
要令石鼓舉吉日，不必細字臨黄庭。
生平訪古少如意，對此自足忘經營。
世間兒女爭媚好，紙上姓名誰重輕。
邇來半月得堅坐，一室當行千里程。
南樓燈火漫明滅，北里笙竽頻送迎。
儒生事業了不惡，故人浮沈吾嬾聽。
更闌更自取書讀，喚起奴僕尋短檠。